送夏八赴南陵
作者：沈遼
朝代：宋

paragraphs: 老夫久客三湘水，歸來喜食江南鮆。
白雲猶識舊山川，青眼多慚老兄弟。
當時親友半不在，中表相存如夢寐。
公酉冡上春草生，白眉始與君相際。
髙堂老人八十一，不間衰微論末契。
招我卜宅居其旁，自顧麋鹿何由係。
春風引我齊山行，穿雲踏石構巢橧。
相見常無一樽酒，山中枯淡令人憎。
凉風未至正苦熱，君忽佩印臨南陵。
南陵相去五舍近，馬蹄車轍常相仍。
安輿綵衣得榮飬，況有大舸如飛鵬。
步上南山一延首，江風浩浩雲騰騰。